“บัวหลวง” ต่อยอดกระแส OR ส่ง “DW01 ซีรีส์ X” ลุยตลาดครั้งแรก
“บัวหลวง” ต่อยอดกระแส OR ส่ง “DW01 ซีรีส์ X” ลุยตลาดครั้งแรก
16 เม.ย. 2564

นายบรรณรงค์ พิชญากร กรรมการผู้จัดการอาวุโส กิจการค้าหลักทรัพย์ บริษัทหลักทรัพย์ บัวหลวง จำกัด (มหาชน) ในฐานะผู้ออกและเสนอขายใบสำคัญแสดงสิทธิอนุพันธ์ DW01 เปิดเผยว่า จากกระแสความนิยม หุ้น บริษัท ปตท.น้ำมันและการค้าปลีก ที่ได้รับความสนใจอย่างล้นหลามจากนักลงทุนรายย่อย หนุนให้ DW01 อ้างอิงหุ้น OR ทั้ง Call และ Put ของบริษัทที่ออกไปแล้ว เมื่อวันที่ 18 ก.พ.ที่ผ่านมา ได้รับความนิยมไม่แพ้กัน สะท้อนได้จากมูลค่าการถือครอง DW อ้างอิงหุ้น OR ที่เพิ่มขึ้นอย่างต่อเนื่อง
ทั้งนี้ บริษัทจึงได้ต่อยอดความต้องการของตลาด ด้วยการออก “DW01 ซีรีส์ X อ้างอิงหุ้น OR” เป็นครั้งแรก รุ่นใหม่ล่าสุดที่ออกแบบมา สำหรับนักลงทุนรายย่อยโดยเฉพาะ กันรายใหญ่ตัดหน้า โดดเด่นด้วยการปรับฟีเจอร์ให้ดีขึ้น เช่น อัตราทดดีขึ้น และค่าเสื่อมเวลาต่ำลง เมื่อเทียบกับ DW ซีรีส์ปกติ เพื่อให้นักลงทุนรายย่อยสามารถเทรดได้อย่างคุ้มค่ามากขึ้น
โดย OR DW01 ซีรีส์ X ชุดแรก ได้เริ่มซื้อขายในตลาดแล้ว เมื่อวันที่ 29 มี.ค.ที่ผ่านมา ประกอบด้วย OR01C2108X และ OR01P2108X ซึ่งได้รับความสนใจจากนักลงทุนรายย่อยเป็นอย่างมาก สะท้อนได้จากตัวเลขมูลค่าการถือครองของ OR01C2108X และ OR01P2108X ที่ปรับตัวสูงขึ้นตลอด 2 สัปดาห์แรกที่ออกและเสนอขาย
ทั้งนี้วิธีการซื้อขาย DW01 ซีรีส์ X จะมีข้อแตกต่างจากซีรีส์ปกติเล็กน้อย โดยหลักทรัพย์บัวหลวงจะวาง OFFER ในปริมาณที่ไม่สูงมาก แต่นักลงทุนรายย่อยยังสามารถซื้อขาย DW01 ซีรีส์ X ในปริมาณมากได้เหมือนซีรีส์ปกติ โดยระบบคอมพิวเตอร์ของทางหลักทรัพย์บัวหลวงจะขายเพิ่มให้แบบเรียลไทม์ หากปริมาณ OFFER DW ที่วางไว้น้อยกว่าคำสั่งเคาะซื้อของนักลงทุน ทั้งนี้จะสอดคล้องกับสภาวะตลาดด้วย เช่น สภาพคล่องของหุ้นอ้างอิง ความผันผวนของหุ้นอ้างอิง ณ ขณะนั้น เป็นต้น
“ความคุ้มค่ากว่าของ DW01 ซีรีส์ X สังเกตได้ง่าย ๆ เมื่อเปรียบเทียบ OR01C2108X และ OR01C2108A ที่ออกพร้อมกันวันเดียวกัน ซึ่ง ณ วันซื้อขายวันแรก OR01C2108X จะมีอัตราทดที่สูงกว่า OR01C2108A เล็กน้อย ส่งผลให้นักลงทุนสามารถสร้างโอกาสทำกำไรจาก DW01 ซีรีส์ X ได้สูงขึ้น หากคาดการณ์ทิศทางหุ้นแม่ได้ถูกต้อง
ในขณะเดียวกันจุดไฮไลท์สำคัญ คือ OR01C2108X มีค่าเสื่อมเวลาต่ำกว่า OR01C2108A ทำให้ถือครองได้หลายวันขึ้น กว่าจะลดลง 1 ช่อง โดยอาจถือครองได้ถึง 3-4 วัน ในขณะที่ซีรีส์ A อาจถือครองได้ 2-3 วัน กว่าจะลดลง 1 ช่อง ซึ่งนักลงทุนสามารถดูได้จากตารางราคาในเว็บไซต์ www.blswarrant.com ได้ตลอด 24 ชั่วโมง” นายบรรณรงค์ กล่าว
นายบรรณรงค์ กล่าวต่อว่า สำหรับภาพรวมการซื้อขายใบสำคัญแสดงสิทธิอนุพันธ์ (Derivative Warrant : DW) ในเดือนมี.ค.64 มีมูลค่าการซื้อขายเฉลี่ยต่อวันอยู่ที่ 9,783.81 ล้านบาท เพิ่มขึ้น 7.43% จากเดือนก.พ.ที่มีมูลค่าการซื้อขายเฉลี่ยต่อวันอยู่ที่ 9,107.01 ล้านบาท โดยสัดส่วนการเทรด Call DW ลดลงมาอยู่ระดับ 58.27% จากเดือนก.พ.ที่อยู่ระดับ 60.19% แม้ SET Index จะปรับตัวสูงขึ้น สะท้อนนักลงทุนมองตลาดเริ่มมีแนวโน้มเข้าสู่ช่วงพักฐาน โดยในเดือนมี.ค.ที่ผ่านมา SET Index ปิดระดับ 1,587.21 จุด เพิ่มขึ้น 90.43 จุด จากสิ้นเดือนก.พ.64 และมีสัดส่วนมูลค่าการซื้อขาย DW ต่อหลักทรัพย์ทั้งระบบอยู่ที่ 10.69%
สำหรับ DW ที่มีการซื้อขายสูงสุด 3 อันดับแรก คือ 1. DW อ้างอิงดัชนี SET50 มีสัดส่วนการซื้อขาย 52.44% ของการซื้อขาย DW ทั้งอุตสาหกรรม โดยซื้อขาย Put 59.81% และ Call 40.19% ของมูลค่าซื้อขาย DW ที่อ้างอิงกับ SET50 ทั้งระบบ 2. DW อ้างอิงหุ้น SAWAD มีสัดส่วนการซื้อขายอยู่ที่ 2.75% ของการซื้อขาย DW ทั้งอุตสาหกรรม
โดยมีสัดส่วนการลงทุนใน DW ประเภท Call ถึง 88.11% ของมูลค่าซื้อขาย DW ที่อ้างอิงกับหุ้น SAWAD ทั้งระบบ และ 3. DW ที่อ้างอิงหุ้น KTC มีสัดส่วนการซื้อขายอยู่ที่ 2.66% ของการซื้อขาย DW ทั้งอุตสาหกรรม ซึ่งนักลงทุนให้ความสนใจลงทุนใน DW ประเภท Call เป็นสัดส่วน 80.15% ของมูลค่าซื้อขาย DW ที่อ้างอิงกับ KTC ทั้งระบบ
หลักทรัพย์บัวหลวง ถือเป็นผู้ออกและเสนอขาย DW ที่มีความหลากหลายของฟีเจอร์ โดยแต่ละซีรีส์ได้ออกแบบมาให้มีความแตกต่าง ตอบโจทย์นักลงทุนในหลากหลายสไตล์ ปัจจุบัน DW01 มีด้วยกัน 3 ซีรีส์ คือ 1. DW01 ซีรีส์ T เหมาะสำหรับนักลงทุนมือใหม่ที่ต้องการถือครองนานขึ้น เพราะมีค่าเสื่อมเวลาที่ต่ำกว่าเฉลี่ยของ DW ทั่วไปในตลาด 2. DW01 ซีรีส์ A รุ่นอัตราทดสูง ขยับดี เน้นเทรดไว และ 3. DW01 ซีรีส์ X ที่สร้างสรรค์มาเพื่อรายย่อยโดยเฉพาะ เพิ่มขีดความคุ้มค่าในการเทรด DW ให้กับรายย่อยด้วยอัตราทดที่ดีขึ้น ค่าเสื่อมเวลาต่ำลง เมื่อเทียบกับ DW ซีรีส์ปกติ